CELEX: 32022R0629
Language: fi
Date: 2022-01-12 00:00:00
Title: Komission delegoitu asetus (EU) 2022/629, annettu 12 päivänä tammikuuta 2022, delegoidussa asetuksessa (EU) 2017/583 vahvistettujen teknisten sääntelystandardien muuttamisesta tiettyihin muihin kuin oman pääoman ehtoisiin välineisiin sovellettavien likviditeettikynnysarvojen ja rahoitusvälineen ominaiskoon määrittämisessä käytettävien kaupankäynnin prosenttipisteiden mukauttamisen osalta (ETA:n kannalta merkityksellinen teksti)

13.4.2022   
               
               
                  FI
               
               
                  Euroopan unionin virallinen lehti
               
               
                  LI 115/1
               
            
         KOMISSION DELEGOITU ASETUS (EU) 2022/629,
         annettu 12 päivänä tammikuuta 2022,
         delegoidussa asetuksessa (EU) 2017/583 vahvistettujen teknisten sääntelystandardien muuttamisesta tiettyihin muihin kuin oman pääoman ehtoisiin välineisiin sovellettavien likviditeettikynnysarvojen ja rahoitusvälineen ominaiskoon määrittämisessä käytettävien kaupankäynnin prosenttipisteiden mukauttamisen osalta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon rahoitusvälineiden markkinoista sekä asetuksen (EU) N:o 648/2012 muuttamisesta 15 päivänä toukokuuta 2014 annetun Euroopan parlamentin ja neuvoston asetuksen (EU) N:o 600/2014 (1) ja erityisesti sen 9 artiklan 5 kohdan kolmannen alakohdan,
         sekä katsoo seuraavaa:
         
                     (1)
                  
                  
                     Komission delegoidussa asetuksessa (EU) 2017/583 (2) vahvistetaan joukkovelkakirjalainoihin, strukturoituihin rahoitustuoteisiin, päästöoikeuksiin ja johdannaisiin sovellettavat avoimuusvaatimukset. Näiden vaatimusten sujuvan täytäntöönpanon varmistamiseksi kyseisessä delegoidussa asetuksessa on säädetty eräiden avoimuutta koskevien kynnysarvojen vaiheittaisesta käyttöönotosta neljän vuoden aikana vuodesta 2019 alkaen. Kyseisen vaiheittaisen käyttöönoton avulla voidaan vähitellen laajentaa vastaavien avoimuusvaatimusten soveltamisalaa. Tämä koskee erityisesti perustetta ”keskimääräinen päivittäinen kauppojen lukumäärä”, jonka avulla määritetään sellaiset joukkovelkakirjalainat, joille on likvidit markkinat, sekä kaupankäynnin prosenttipisteitä, joiden avulla määritetään rahoitusvälineen ominaiskoko (SSTI), jonka perusteella voidaan poiketa kauppaa edeltävistä avoimuusvaatimuksista.
                  
               
                     (2)
                  
                  
                     Vaiheittaisessa lähestymistavassa siirtyminen seuraavaan vaiheeseen ei tapahdu automaattisesti. Euroopan arvopaperimarkkinaviranomaisen, jäljempänä ’ESMA’, on toimitettava komissiolle vuosittain arviointi siitä, onko asianmukaista siirtyä seuraavaan vaiheeseen. ESMAn arvioinnissa on analysoitava kyseisten rahoitusvälineiden kaupankäyntivolyymien kehitystä nykyisessä vaiheessa ja ennakoitava mahdollisia vaikutuksia, joita seuraavaan vaiheeseen siirtymisellä voisi olla sekä käytettävissä olevaan likviditeettiin että markkinaosapuoliin. Jos siirtyminen on perusteltua, ESMAn on kertomuksensa lisäksi toimitettava tarkistettu sääntelystandardi seuraavan vaiheen kynnysarvon mukauttamiseksi.
                  
               
                     (3)
                  
                  
                     ESMA toimitti arviointinsa ja tarkistetun sääntelystandardin komissiolle 22 päivänä heinäkuuta 2021. ESMA katsoo, että 1,57–2,58 prosenttia joukkovelkakirjalainoista, joilla käytiin kauppaa vuoden 2020 ensimmäisen ja viimeisen neljänneksen välisellä ajanjaksolla, oli vaiheessa S2 sovellettavien perusteiden mukaisesti likvidejä. Vaiheeseen S3 siirtyminen kasvattaa tätä osuutta noin 40 prosenttia.
                  
               
                     (4)
                  
                  
                     ESMA toteaa SSTI-kynnysarvojen osalta, että siirtyminen vaiheesta S2 vaiheeseen S3 vaikuttaa pääasiassa valtion joukkovelkakirjalainojen ja muiden julkisten joukkovelkakirjalainojen kauppaan, koska kasvu on suurinta näiden instrumenttien osalta. Näillä välineillä käydään kuitenkin yleensä kauppaa 3–6 miljoonan euron arvosta. ESMA katsoo sen vuoksi, että siirtyminen vaiheeseen S3 pitäisi kauppaa edeltävän SSTI-kynnysarvon riittävän alhaisena ja suojaisi likviditeetin tarjoajia suurten toimeksiantojen markkinavaikutuksilta varmistaen samalla, että kauppaa edeltävä avoimuus koskisi useampia likvidejä joukkovelkakirjalainoja.
                  
               
                     (5)
                  
                  
                     Kun otetaan huomioon ESMAn tekemä arviointi sekä joukkovelkakirjamarkkinoiden rajallinen läpinäkyvyys, vähäiset vaikutukset kilpailuun markkinoilla ja se, että kynnysarvo olisi edelleen riittävän alhainen suojatakseen likviditeetin tarjoajia suurien toimeksiantojen aiheuttamilta mahdollisilta markkinavaikutuksilta, on aiheellista siirtyä vaiheeseen S3 niiden joukkovelkakirjalainojen osalta, joille on likvidit markkinat, ja joukkovelkakirjalainojen SSTI-kynnysarvojen osalta. Vaiheeseen S3 siirtymisen tarkoituksena on lisätä joukkovelkakirjamarkkinoiden avoimuutta vaikuttamatta kuitenkaan kielteisesti likviditeettiin.
                  
               
                     (6)
                  
                  
                     Sen vuoksi delegoitua asetusta (EU) 2017/583 olisi muutettava.
                  
               
                     (7)
                  
                  
                     Tämä asetus perustuu ESMAn komissiolle toimittamaan teknisten säätelystandardien luonnokseen.
                  
               
                     (8)
                  
                  
                     ESMA on järjestänyt avoimia julkisia kuulemisia tämän asetuksen perustana olevasta teknisten täytäntöönpanostandardien luonnoksesta, analysoinut niihin mahdollisesti liittyviä kustannuksia ja hyötyjä sekä pyytänyt lausunnon Euroopan parlamentin ja neuvoston asetuksen (EU) N:o 1095/2010 (3) 37 artiklan mukaisesti perustetulta arvopaperimarkkina-alan osallisryhmältä,
                  
               ON HYVÄKSYNYT TÄMÄN ASETUKSEN:
         
            1 artikla
            Delegoidun asetuksen (EU) 2017/583 muuttaminen
            Muutetaan delegoidun asetuksen (EU) 2017/583 17 artikla seuraavasti:
            
                        a)
                     
                     
                        Korvataan 1 kohta seuraavasti:
                        
                           ”1.   Sellaisten joukkovelkakirjalainojen määrittämiseksi, joille ei ole likvidejä markkinoita sovellettaessa 6 artiklaa ja 13 artiklan 1 kohdan b alakohdassa tarkoitetun menetelmän mukaisesti, likviditeettiperuste ”keskimääräinen päivittäinen kauppojen lukumäärä” koskee liiketoimien keskimääräistä päivittäistä lukumäärää, joka vastaa vaihetta S3 (7 päivittäistä kauppaa).”
                        
                     
                  
                        b)
                     
                     
                        Korvataan 3 kohta seuraavasti:
                        
                           ”3.   Jotta voidaan määrittää rahoitusvälineen ominaiskoko 5 artiklan soveltamiseksi ja 13 artiklan 2 kohdan b alakohdan i alakohdassa tarkoitetun menetelmän mukaisesti, sovellettavan kaupankäynnin prosenttipisteen on vastattava vaihetta S3 (50. prosenttipiste).
                           Jotta voidaan määrittää rahoitusvälineen ominaiskoko 5 artiklan soveltamiseksi ja 13 artiklan 2 kohdan b alakohdan ii–iv alakohdassa tarkoitetun menetelmän mukaisesti, sovellettavan kaupankäynnin prosenttipisteen on vastattava vaihetta S1 (30. prosenttipiste).”
                        
                     
                  
         
            2 artikla
            Voimaantulo
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 12 päivänä tammikuuta 2022.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 173, 12.6.2014, s. 84.
         
            (2)  Komission delegoitu asetus (EU) 2017/583, annettu 14 päivänä heinäkuuta 2016, rahoitusvälineiden markkinoista annetun Euroopan parlamentin ja neuvoston asetuksen (EU) N:o 600/2014 täydentämisestä kauppapaikoille ja sijoituspalveluyrityksille joukkovelkakirjalainojen, strukturoitujen rahoitustuotteiden, päästöoikeuksien ja johdannaisten osalta asetettavia avoimuusvaatimuksia koskevilla teknisillä sääntelystandardeilla (EUVL L 87, 31.3.2017, s. 229).
         
            (3)  Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).